箇人三十韻
作者：吳融
朝代：唐

paragraphs: 嫋嫋復盈盈，何年墜玉京。
見人還道姓，羞客不稱名。
故事諳金谷，新居近石城。
臉橫秋水溢，眉拂遠山晴。
粉薄塗雲母，簪寒篸水晶。
催來兩槳送，怕起五絲縈。
髻學盤桓綰，牀依宛轉成。
博山凝霧重，油壁隱車輕。
額點梅花樣，心通棘刺情。
搔頭邀顧遇，約指到平生。
魚網徐徐襞，螺巵淺淺傾。
芙蓉褥已展，荳蔻水休更。
趙女憐膠膩，丁娘愛燭明。
炷香龍薦腦，辟魘虎輸精。
管咽參差韻，弦嘈倰僜聲。
花殘春寂寂，月落漏丁丁。
柳絮聯章敏，椒花屬思清。
剪羅成彩字，銷蠟脫珠纓。
邂逅當投珮，難難莫拊楹。
熨來身熱定，舐得面痕平。
匣鏡金螭怒，簾旌繡獸獰。
頸長堪鶴並，腰細任蜂爭。
滴淚泉饒竭，論心石未貞。
必雙成鳳去，豈獨化蟬鳴。
書遠腸空斷，樓高膽易驚。
數錢紅帶結，鬬草蒨裙盛。
䘧柳闌干小，侵波略彴橫。
夜愁遙寄鴈，曉夢半和鶯。
翼秪思鶼比，根長羨藕幷。
可憐衣帶緩，休賦重行行。